Područje slobodne zone u kojoj su carinske prodavnice mora biti ograđeno u skladu sa uputstvima carinskog organa, na način koji carinskom organu omogućava sprovođenje carinskog nadzora i sprečava nepropisno unošenje u slobodnu zonu i iznošenje iz slobodne zone bilo kakve robe. Prostor 2 neposredno izvan ograde mora omogućiti adekvatan carinski nadzor i tom prostoru se može pristupiti uz saglasnost carinskog organa. Za sprovođenje carinskog nadzora nad slobodnom zonom i robom smeštenoj u slobodnoj zoni, mesno je nadležan carinski organ koji je teritorijalno nadležan s obzirom na mesto na kome se nalazi slobodna zona (u daljem tekstu: nadzorni carinski organ).

Carinski organ određuje mesto ulaza i izlaza za svaku slobodnu zonu. Područje slobodne zone i neposredan pristup tim prostorima, uključujući i njihov ulazni i izlazni prostor, pod carinskim su nadzorom, kao i roba, prevozna sredstva i lica koja ulaze u ili napuštaju to područje. Carinski organ može pregledati robu koja ulazi, izlazi ili ostaje u slobodnoj zoni.

Za obavljanje pregleda, lice koje odredi carinski organ predaje tom organu ili mu stavlja na raspolaganje, primerak prevozne isprave koji mora da prati robu koja ulazi u ili napušta slobodnu zonu. Ako je potrebno da se izvrši pregled robe, roba se stavlja na raspolaganje carinskom organu. Carinski organ sprovodi carinsku kontrolu unošenja ili iznošenja robe povremeno, u skladu sa kriterijumima utvrđenim sistemom za analizu i procenu rizika, odnosno kad god posumnja da se ne poštuju carinski propisi o poslovanju u slobodnoj zoni. Pristup slobodnoj zoni može da se zabrani licima za koje postoji sumnja da se neće pridržavati propisanih uslova.

Pitanja za učenike:

1. Šta su slobodne zone?
2. Ko odobrava mesto ulaza i izlaza u slobodnu zonu?
3. Ko pregleda robu u carinskoj zoni?